《送驾部王子督楚学》
明代·皇甫汸

中兴文运应图开，声教遥知薄海回。共看济济多周士，更道彬彬悉楚材。

楚乡今上龙飞地，代来总是攀鳞起。里社鸣时河正清，銮舆幸后云常紫。

骚坛屈宋本称雄，谁为操斤向郢中。明堂岂羡菁茅贡，江汉先歌棫朴风。

奉扬德化劳宸眷，蜀郡王褒被嘉荐。藻鉴曾推吏部郎，才华况属瀛洲彦。

君不见伯乐不生良骥缺，钟期死后朱弦绝。曲学翻为弟子嘲，离经徒守迂儒说。

作范如君夐出伦，文从三变一朝新。道傍散木犹蒙顾，径里幽兰并沐春。

寄言和氏私相喜，千载今逢辨玉人。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。